Olin alkuvuodesta nykynuori. En juonut pariin kuukauteen alkoholia. En lopettanut. En alkanut absolutistiksi. Eipäs vaan tullut nostettua ruukkua.

Tämän viikon Journalistigaalassa join maksani ja naamani ruotsinlipun värisiksi. Siksi, että pystyin hymylläni peittämään kateuteni kaikkia palkittuja, oikeita ja lahjakkaita journalisteja kohtaan.

Juomattomana skrollailin Instagramia. Se on sosiaalisen median kuvapalvelu nuorille. Instagram on käytetyin sosiaalinen media 14-vuotiaiden ikäryhmässä.

Pöyristyin. Vastaan Instagramissa tuli Alkon sponsoroitu mainos, jossa mainostettiin Suomen vaarallisinta huumetta, alkoholia.

Myrkky oli tietty verhottu hienoksi. Puhuttiin ”kuukauden erikoiserästä” eli jostain hienosta viinistä. Kerron nyt julman totuuden kaikille oman alkoholisminsa viiniharrastukseensa piilottaville nousukkaille. Lasi vuoden 1982 samppanjaa illallisella Westendissä on tomumajallemme ihan yhtä vaarallista kuin Sorbus-huikka Kanneltalon takapihalla. Ja seura on ainakin Westendissä tylsempää.

Krapulaa ei vuosikerta kiinnostaa. Kuukauden erikoiserä on vain päätetty kulttuurisella sopimuksella muka spesiaaliksi. Jos Huttunen-laatikkoviini maksaisi 100 kertaa enemmän, se olisi samppanjan kaltainen snobbailun aihe ensimmäisen Ellos-lainansa ottaneelle kokoomusnuorelle.

Meidän alamaisten omistama Alko siis maksaa yhdysvaltalaiselle pörssiyhtiölle, jotta viina saisi näkyvyyttä nuorison suosimassa sosiaalisessa mediassa. Sen jälkeen samat kansainväliset osakkeenomistajat tulevat rahastamaan sote-uudistuksessa meidän maksavauriomme. Raha ei siis seuraa potilasta, vaan floridalaisia sijoittajia.

Nyt puhutaan Instasta, jossa on tyyppejä, jotka eivät vielä edes saa juoda. Sieltä tämä valtion oma diileri kalastelee uusia asiakkaita. Jos valtiolla olisi oma hammaslääkärimonopoli, se korvaisi päiväkotilapsien fluoritabletit energiajuomilla.

Jos Alko oikeasti haluaisi vähentää suomalaisten juomista, kuten se valehtelee, sen Insta-tilillä pitäisi olla kuvia alkoholisoituneiden kansanedustajien maksoista ja tangokuninkaallisten naamoista.

Pahin Alko-lobbari Pekka Puska, sinulla on spurgun veristä ysköstä käsissäsi. Miten perustelet sen, että firma, jonka hallintoneuvostossa istut, mainostaa myrkkyä lapsille? Häpeä. Seuraavaan Encyclopædia Britannicaan sanan kaksinaismoraali kuvavalinnaksi tulee Pekka Puskan naama.

Teini-iässäni oli YO-nimistä tupakkaa. YO! Jo nimi kuulosti teinityttöjä jahtaavan nuoriso-ohjaajan keksimältä tekonuorekkaalta brändiltä. Lisäksi pakkaus muistutti sen ajan rap-estetiikkaa. YO kiellettiin tietysti nopeammin kuin kepulainen kansanedustaja juoksee eduskunnan paikallaolonappia painettuaan Manalaan A-oluelle.

On turha sanoa, että Alko yrittää saada ihmiset juomaan hienoja viinejä. Hienot viinit toimivat mainoksena sille, että juominen ylipäätään kuuluu ihmisenä olemiseen. Alkon mainos näkyi minulle todennäköisesti, koska algoritmit laskevat minut yli 18-vuotiaaksi ja ilmeisesti sellaiseksi, joka käytöksensä perusteella juo. Sekin on huolestuttavaa. Jos jonkun elämäntapaan kuuluu alkoholi, sitä tarjotaan hänelle lisää. Algoritmi ei ole yhtä luotettava kuin alkometri.

Alko Instagramissa normalisoi juomista. Ihan samalla tavalla kuin nuori aloittaa ulkona syömisen Mäkkäristä ja siirtyy rahojen lisäännyttyä syömään pikku hiljaa hienoihin paikkoihin. Kuvittele Instagramin koti-iltakuva. Suklaata, villasukat, syvällisen näköinen kirja ja lasi viiniä. Nyt vaihda viini Coca-Cola Zeroon. Harmonia särkyi, eikö?

Todellisuudessa illasta tulisi rennompi, jos polttaisi miedon jointin. Sitä pidetään aivan kamalana ajatuksena. Sen sijaan valtion alkoholimainonta nuorten somessa ei muka ole sitä.

Syksyllä keskusteltiin siitä, että pitääkö 5,5-prossaiset alkoholit saada ruokakauppaan. Sitä vastustettiin, koska pelättiin sen lisäävän juomista. Nyt on käynyt täysin päinvastoin.

Alamaisten ei enää tarvitse mennä Alkoon, kun he ostavat vähän vahvempaa olutta, ja silloin heiltä jäävät myös muut viinat ostamatta. Väkevien alkoholien kulutus on laskenut Suomessa uuden alkoholilain jälkeen. Totta kai on!

Jos samalta diileriltä, jolta saa myös kannabista, saa myös heroiinia, tulisi sitä heroiiniakin varmasti joskus kokeiltua.

Nyt, kun Alkoon ei tule reissua, jäävät myös viinat hyllyyn.

Eivät ne alkoholilain vastustajat edes Suomen kansan etua ajatelleet, vaan Alkon etua. Moni kansanedustajista istuu Alkon hallintoneuvostosta. Ja saa sieltä rahaa. Ainoastaan kokoomuksen Pauli Kiuru palautti Alkolta saamansa 180 euron lahjusviinapaketin vuonna 2013 moraalittomana. Muille ilmainen viina kyllä kelpasi, vaikka alamaisten viinanjuontia haluttiin kytätä.

Alko on kuin mikä tahansa iso organisaatio. Sellaiselle käy aina niin, että se alkaa puolustaa itseään. Siis sen olemassaolosta tulee sille tärkeämpää kuin tavoitteista. Niin käy myös puolueille, joille vallasta tulee tavoitteiden asemesta itsetarkoitus. Alko haluaa, että joisimme enemmän.

He ovat huolestuneita, sillä nuoret eivät enää toteuta suomalaista unelmaa. Suomalainen unelma on juoda lottovoitolla voitetuilla rahoilla mahdollisimman edullista viinaa. Mutta se koskee vain meitä yli nelikymppisiä vanhuksia.

Tipaton tammikuu on vastenmielinen konsepti. Pakollinen paha kuin AY-liikkeen laivaseminaarin ”asiaosuus” ennen maanista, verosuunniteltua juopottelua yritystuilla pyörivän Ruotsin-laivan käytävillä.

Tipaton tammikuu kohottaa alkoholin niin pyhäksi voiteluöljyksi, että lasin laskeminen pöydälle edes hetkeksi on saavutus. Kuin vastustaisi perheväkivaltaa ”Tänään en ryyppää ja hakkaa” -päivällä. Ja kun tuon älyttömän suorituksen saa tehdyksi, siitä palkitaan ryyppäämällä helmikuun ekana päivänä.

Valtion ei pitäisi omistaa viinakauppaa eikä viinatehdasta. Ja molemmat järjettömyydet pitäisi purkaa heti.

Sama koskee valtion viinayhtiötä Altiaa, joka listautuu pörssiin. Sen viesti on, että Altia haluaa kasvaa entisestään. Mikä siis tarkoittaa, että viinan kulutuksen halutaan kasvavan entisestään. Altian tarkoitus on muka edistää vastuullista alkoholipolitiikkaa. No. Firman päätuote on kossu. En usko, että kukaan sijoittaja haluaa, että sen myynti siis laskisi. Eikä tietenkään halua Altiakaan.

Alkon ja Altian pomoja ei varmasti paljon työhuolet yöllä sängyssä valvota. Kävi miten kävi, voi aina sanoa menestyneensä. Jos myynti kasvaa, on bisnesnero. Jos myynti laskee, on edistänyt kansanterveyttä.

Ananasakäämä! Spede Pasanen ei onnistunut ikiliikkujan keksimisessä, mutta Alko on siinä onnistunut.

Oikeastihan Alkon toimariksi mennään sen takia, että ensinnäkin palkka on kolme kertaa parempi kuin Suomen pääministerillä. Lisäksi menestyneen huumekartellin johtaminen on hyvä ponnahduslauta oikeiden yritysten johtamiseen, kuten kävi Hille Korhoselle. Hän johtaa nyt Nokian renkaita.

Hille Korhonen ja Alkon muutkin johtajat ovat varmasti mahtavia tyyppejä, mutta ollaan nyt rehellisiä. Viinan myynti suomalaisille on helppoa kuin pirin myynti porilaisille. Ja nyt, kun viina ei enää ole pyhää kastevettä nuorille, juuri siksi Alko sinne Instagramiin menee.